Boligejer Kim Paulsen er i dag en glad mand. Han har fået fri proces til at føre en retssag mod BRFkredit i en sag, der potentielt kan komme til at få betydning for op i mod en million danskere.

Sagen drejer sig om at realkreditinstituttet øgede bidragssatsen på Kim Paulsens variabelt forrentede lån. Bidragssatsen er det gebyr, som realkreditinstitutterne opkræver for at give realkreditlån.

Steg knap 170 procent

Da Kim Paulsen optog lånet, var bidragssatsen på næsten 13.000 kroner. Men efter den seneste stigning i september sidste år, lå hans bidragssats nu på 35.000 kroner. En stigning på knap 170 procent.

- Nu får vi lov til at føre sagen. Det er glædeligt. Der er jo mange mennesker, det kan have betydning for, siger Kim Paulsen.

Kim Paulsen er i samme båd som omring en million andre danskere, som har oplevet at realkreditinstitutterne i årene efter finanskrisen hævede bidragssatserne markant.

Kan føre sag omkostningsfrit

BRFkredits forhøjelse af bidragssatsen fik Kim Paulsen til, som den første dansker nogensinde ,at lægge sag an mod realkreditinstituttet. Den frie proces betyder at Civilstyrelsen, som hører under Justitsministeriet, har godkendt, at Kim Paulsen kan føre retssagen mod BRFkredit omkostningsfrit.

For at kunne få fri proces skal sagen have ’en principiel karakter’ eller være af ’almindelig offentlig interesse’. Det har Procesbevillingsnævnet under Civilstyrelsen i dag besluttet at Kim Paulsens sag har.

Første skridt på vejen

Hvornår retssagen kan begynde vides endnu ikke, da Kim Paulsen endnu ikke har talt med sin advokat efter nyheden.

- Men det er jo første skridt i forhold til at komme i gang. Det er jo en kæmpe jeg er oppe i mod, siger Kim Paulsen.

Og skulle det vise sig, at Kim Paulsen vinder retssagen, betyder det, at der er åbnet op for, at mange flere boligejere kan gå rettens vej, med Kim Paulsens dom i baghånden.

Kim Paulsen er uddannet økonom og har tidligere arbejdet i det daværende Boligministerium.

TV 2 mødte ham i hans bolig i Brønshøj tilbage i maj i år - i videoen øverst kan du høre hans udlægning af sagen.

Her kan du på 30 sekunder få en forklaring på, hvorfor du betaler bidragssats, når du låner gennem et realkreditinstitut: